През 20-те години на XX век Алехин се опитва да спечели званието „Световен шампион по шахмат“. През 1920 г. става първият шампион по шахмат на СССР. През 1921 г. се жени за журналистката Ана-Лиза Рюг, представителка на швейцарската социалдемократическа партия в Русия и се премества да живее във Франция . Победител е в много големи международни турнири: Будапеща (1921); Баден-Баден (1925); Кечкемет (1927); Сан Ремо (1930 – на 3,5 т. пред втория Нимцович); Блед, Югославия (1931 – на 5,5 т. пред втория Боголюбов); Лондон, Берн, Пасадена (1932); Париж (1933); Цюрих (1934); Еребру (1935). През 1922 г. остава втори на престижния турнир в Лондон, след световния шампион Хосе Раул Капабланка. Там подписва договор с него за мач за световната титла. През 1925 г. се представя блестящо в Париж на турнира по блинд (без да гледа фигурите) като от 27 партии печели 22, губи 2 и завършва реми 3. Поставя и световен рекорд за най-голям сеанс по блинд – 28 партии (+22, -3, =3). Същата година получава френско гражданство и започва докторантура по право в Сорбоната. През 1927 г. печели световната титла в договорения мач срещу Капабланка и я запазва до смъртта си с двугодишно прекъсване от 1935 до 1937 г., когато шампион става д-р Макс Еве. През 1933 г. на световното изложение в Чикаго поставя нов световен рекорд за най-голям сеанс по блинд – 32 партии (+19, -4, =9).